b'\n_START_ARTICLE_\nGordini T16\n_START_PARAGRAPH_\nGordini T16 je Gordinijev dirkalnik, ki je bil uporabljen na dirkah Formule 1 in Formule 2 med sezonama 1952 in 1956, ve\xc4\x8dinoma s strani tovarni\xc5\xa1kega mo\xc5\xa1tva Equipe Gordini. Skupno so dirka\xc4\x8di z njim nastopili na dvestopetih dirkah v obeh kategorijah, od tega so \xc5\xa1estindevetdesetkrat dirko kon\xc4\x8dali ter dosegli osem zmag in \xc5\xa1e osemnajst uvrstitev na stopni\xc4\x8dke. _NEWLINE_Po nastopu na dveh dirkah Formule 2, je bil v sezoni 1952 dirkalnik prvi\xc4\x8d uporabljen na prvenstveni dirki za Veliko nagrado \xc5\xa0vice, kjer je Jean Behra osvojil tretje mesto, ki je, skupaj s tretjim mestom Roberta Manzona na naslednji dirki za Veliko nagrado Belgije, najbolj\xc5\xa1a uvrstitev dirkalnika na prvenstvenih dirkah Formule 1. So pa dirka\xc4\x8di dosegli tudi tri zmage v sezoni na neprvenstvenih dirkah, Jean Behra na dirki za Veliko nagrado Laca in na dirki Grand Prix de la Marne, Maurice Trintignant pa na dirki za Veliko nagrado Caena. V sezoni 1953 je prvenstvene to\xc4\x8dke osvojil le Trintignant s petima mestoma na dirkah za Veliko nagrado Belgije in Veliko nagrado Italije, francoski dirka\xc4\x8d je zmagal tudi na dirkah Formule 2 za Veliko nagrado Cadoursa in Veliko nagrado Frontieresa. _NEWLINE_Tudi v sezoni 1954 so na prvenstvenih dirkah Formule 1 dirka\xc4\x8di kot uvrstitve med dobitnike to\xc4\x8dk dosegli dve peti mesti, \xc3\x89lie Bayol na Veliko nagrado Argentine in Andr\xc3\xa9 Pilette na dirki za Veliko nagrado Belgije, na neprvenstvenih dirkah pa je Jean Behra dosegel zmagi na dirkah Grand Prix de Pau in Velika nagrada Cadoursa. Po sezoni 1955 brez prvenstvenih to\xc4\x8dk v Formuli 1 ali zmag na neprvenstvenih dirkah, je v sezoni 1956 Hernando da Silva Ramos dosegel peto mesto na dirki za Veliko nagrado Monaka, Robert Manzon pa je dosegel zadnjo zmago za dirkalnik na neprvenstveni dirki Formule 1 za Veliko nagrado Neaplja. Zadnja dirka za dirkalnik je bila dirka za Veliko nagrado Caena, kjer je Andr\xc3\xa9 Simon osvojil drugo mesto.'